10.การควบคุมภายใน

  ในการประชุมคณะกรรมการครั้งที่ 1/2546 เมื่อวันที่ 20 กุมภาพันธ์ 2546
  โดยมีกรรมการตรวจสอบ ทั้ง 3 ท่านเข้าร่วมประชุมด้วย
  คณะกรรมการได้พิจารณาประเมินความเพียงพอของระบบการควบคุมภายในโดยการซักถามข้อมูลจากฝ่ายบริหารแล้วสรุปได้ว่า
  จากการประเมินระบบการควบคุมภายในของบริษัทในด้านต่างๆ 5 ส่วน คือ
  องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
  ระบบสารสนเทศ การสื่อสารข้อมูลและระบบการติดตาม
  คณะกรรมการเห็นว่าบริษัทมีระบบการควบคุมภายในในเรื่องการทำธุรกรรมกับผู้ถือหุ้นรายใหญ่
  กรรมการ ผู้บริหาร หรือผู้ที่เกี่ยวข้องกับบุคคลดังกล่าวอย่างเพียงพอแล้ว
  สำหรับการควบคุมภายในในหัวข้ออื่นของระบบการควบคุมภายใน
  คณะกรรมการเห็นว่าบริษัทมีการควบคุมภายในที่เพียงพอแล้วเช่นกัน นอกจากนี้
  การประเมินระบบควบคุมภายในข้างต้น
  คณะกรรมการตรวจสอบมีข้อเสนอแนะเพิ่มเติมจากความเห็นคณะกรรมการบริษัท
  โดยกำหนดให้ผู้ตรวจสอบภายในทำรายงานสรุปผลการดำเนินงานเสนอต่อคณะกรรมการตรวจสอบเป็นประจำทุกเดือน

  ส่วนที่ 1 องค์กรและสภาพแวดล้อม

  บริษัทมีกำหนดโครงสร้างองค์กรที่ชัดเจน และมีสภาพแวดล้อมในการทำงานที่ดี
  โดยคณะกรรมการได้ดำเนินการให้มีการกำหนดเป้าหมาย รวมทั้งมีการจัดโครงสร้างองค์กร
  และสร้างสิ่งจูงใจให้พนักงานอย่างชัดเจน รอบคอบ และสมเหตุสมผล
  เพื่อกระตุ้นประสิทธิภาพในการปฏิบัติงานของพนักงานให้สูงขึ้น นอกจากนี้
  ยังมีการกำหนดระเบียบวิธีปฏิบัติในธุรกรรมทั่วไปของบริษัทที่ รัดกุม สามารถป้องกันการทุจริตได้
  อีกทั้งมีการปฏิบัติที่เป็นธรรมต่อคู่ค้า ในขณะเดียวกันก็มีระบบควบคุม จริยธรรม (Code of
  Conduct) เป็นนโยบายและแผนการปฏิบัติงานที่เป็นลายลักษณ์อักษร
  ซึ่งกำหนดให้กรรมการและผู้บริหารปฎิบัติตนในลักษณะที่ไม่ก่อให้เกิดความขัดแย้งทางผลประโยชน์กับกิจการ

  ส่วนที่ 2 การบริหารความเสี่ยง

  คณะกรรมการมีนโยบายให้บริษัทจัดทำแบบบริหารความเสี่ยง
  โดยให้มีการศึกษาวิเคราะห์ประเมินความเสี่ยง ผลกระทบที่อาจเกิดขึ้น
  พร้อมแนวทางการแก้ไขป้องกัน และติดตามปัจจัยต่างๆ
  ที่มีโอกาสทำให้เกิดความเสี่ยงทั้งจากภายในและภายนอกซึ่งอาจก่อให้เกิดผลกระทบต่อบริษัท
  โดยหากพบข้อบ่งชี้ของโอกาสในการเกิดความเสี่ยงที่มีผลกระทบต่อบริษัทให้นำเสนอต่อฝ่ายบริหารของบริษัทให้รับทราบทันที
  และบริษัทจะมีการติดตามว่าหน่วยงานต่างๆ
  ได้ปฏิบัติตามมาตรการบริหารความเสี่ยงที่กำหนดไว้นั้นๆ ด้วย

  ส่วนที่ 3 การควบคุมการปฏิบัติงานของฝ่ายบริหาร

  บริษัทมีการกำหนดอำนาจหน้าที่และขอบเขตการอนุมัติของฝ่ายบริหารให้ชัดเจนและประกาศให้พนักงานได้รับทราบ
  รวมถึงการสอบทานเรื่องระเบียบพนักงาน กำหนดงานและตำแหน่งที่ชัดเจน
  รวมถึงการสอบทานระบบการควบคุมภายใน
  โดยกำหนดให้ผู้ตรวจสอบภายในทำรายงานเสนอต่อคณะกรรมการตรวจสอบเป็นประจำ
  สำหรับการดำเนินงานของบริษัทย่อย บริษัทจะติดตาม
  ดูแลการดำเนินงานของบริษัทย่อยให้เป็นไปตามนโยบายที่บริษัทกำหนดไว้
  โดยควบคุมผ่านตัวแทนที่บริษัทแต่งตั้งเข้าไปบริหารซึ่งจะต้องรายงานต่อที่ประชุมคณะกรรมการบริษัทอย่างสม่ำเสมอ

  บริษัทมีมาตรการ ขั้นตอน และระเบียบปฏิบัติเกี่ยวกับการทำธุรกรรมกับผู้ถือหุ้นรายใหญ่ กรรมการ
  ผู้บริหาร หรือผู้ที่เกี่ยวข้องกับบุคคลดังกล่าว
  ซึ่งรวมถึงการนำโอกาสหรือประโยชน์ของบริษัทไปใช้เพื่อประโยชน์ส่วนตัว
  โดยกำหนดให้ปฏิบัติตามประกาศตลาดหลักทรัพย์แห่งประเทศไทย และข้อบังคับบริษัท
  ซึ่งจะต้องดำเนินธุรกรรมโดยถือเสมือนเป็นรายการที่กระทำกับบุคคลภายนอก
  โดยคำนึงถึงประโยชน์สูงสุดของบริษัทเป็นสำคัญ

  ส่วนที่ 4 ระบบสารสนเทศและการสื่อสารข้อมูล

  ในการเสนอเรื่องให้คณะกรรมการพิจารณา
  บริษัทจะจัดให้มีเนื้อหาที่สมบูรณ์เข้าใจง่ายให้แก่คณะกรรมการทราบก่อนการประชุม
  โดยเฉลี่ยไม่น้อยกว่า 10 วัน และจัดทำรายงานการประชุมที่มีสาระสำคัญ
  ความครบถ้วนและเข้าใจง่าย โดยบริษัทจะบันทึกรายละเอียดของประเด็นอภิปราย ประเด็นหารือ
  หรือการซักถามข้อมูล ในกรณีที่มีการโต้แย้งของกรรมการอย่างมีนัยสำคัญและมติที่ออกเสียง
  คัดค้านไว้อย่างชัดเจน

  บริษัทมีการบันทึกบัญชีตามหลักการบัญชีที่รับรองทั่วไปอย่างเหมาะสม
  และบริษัทยังได้ปรับปรุงระบบคลังสินค้า ระบบการคำนวณต้นทุนงาน
  ระบบการจัดเก็บข้อมูลอัตโนมัติให้เป็นระเบียบและรัดกุมยิ่งขึ้น
  เพื่อให้สะดวกต่อการอ้างอิงและตรวจสอบ เช่น
  รายงานการประชุมผู้ถือหุ้นและรายงานการประชุมคณะกรรมการเก็บไว้ที่แผนกการเงิน
  รายงานการประชุมคณะกรรมการตรวจสอบเก็บไว้ที่ผู้จัดการแผนกตรวจสอบภายใน
  ซึ่งทำหน้าที่เป็นเลขานุการคณะกรรมการดังกล่าวด้วย
  เอกสารประกอบการลงบัญชีและการจัดทำงบการเงินเก็บไว้ที่แผนกบัญชี เป็นต้น

  ส่วนที่ 5 ระบบการติดตาม

  บริษัทติดตามการดำเนินธุรกิจเพื่อเปรียบเทียบกับแผนการดำเนินธุรกิจและงบประมาณที่อนุมัติโดยคณะกรรมการบริษัทอย่างน้อยทุก
  3 เดือน หากพบความแตกต่างบริษัทมีขั้นตอนที่จะดำเนินการแก้ไขภายในระยะเวลาที่เหมาะสม
  นอกจากนี้บริษัทมีสำนักตรวจสอบภายในดำเนินการตรวจสอบตามแผนการตรวจสอบอย่างสม่ำเสมอ
  และมีหน้าที่รายงานผลการตรวจสอบแก่คณะกรรมการตรวจสอบ
  ซึ่งในระยะที่ผ่านมาไม่พบข้อบกพร่องที่เป็นสาระสำคัญแต่อย่างใด
  นอกจากนี้บริษัทยังมีนโยบายให้ฝ่ายบริหารรายงานต่อคณะกรรมการบริษัททันทีที่เกิดการทุจริตหรือฝ่าฝืนกฎหมาย
  อันอาจกระทบต่อชื่อเสียงของบริษัทด้วย

รายงานของคณะกรรมการตรวจสอบ

คณะกรรมการตรวจสอบของบริษัทฯ ได้จัดตั้งขึ้นตามมติที่ประชุมคณะกรรมการ
ประกอบด้วยกรรมการอิสระจำนวน 3 ท่าน
ซึ่งมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
และมิได้เป็นผู้บริหารหรือพนักงานของบริษัทฯ

รายชื่อคณะกรรมการตรวจสอบ

1. นางวรรณพร วีรวรรณ ประธานกรรมการตรวจสอบ

2. นายศรีภูมิ ศุขเนตร กรรมการตรวจสอบ

3. นายบำรุง จินดา กรรมการตรวจสอบ

คณะกรรมการตรวจสอบมีหน้าที่ และขอบเขตความรับผิดชอบต่อคณะกรรมการบริษัท
ตามที่ได้รับมอบหมายจากคณะกรรมการบริษัท
ดังที่กำหนดไว้ในกฎบัตรของคณะกรรมการตรวจสอบลงวันที่ 15 มีนาคม 2543

ในปี 2546 คณะกรรมการตรวจสอบได้มีการประชุมทั้งสิ้น 5 ครั้ง
เรื่องสำคัญที่ได้พิจารณาและดำเนินการได้แก่

1. พิจารณาสอบทานงบการเงินรายไตรมาสของรอบการบัญชี พ.ศ. 2546
ที่ผ่านการสอบทานของผู้สอบบัญชีอิสระแล้ว

2.  พิจารณางบการเงินประจำปีที่ผู้สอบบัญชีเสนอ

3.  พิจารณาและอนุมัติแผนการตรวจสอบภายในประจำปี 2456 ของบริษัท

4.  พิจารณา ทบทวน และแนะนำแนวทางการตรวจสอบภายใน
    กำหนดให้ฝ่ายตรวจสอบภายในจัดทำรายงานการตรวจสอบประจำเดือนเสนอต่อคณะกรรมการตรวจสอบ
    เพื่อให้งานตรวจสอบภายในมีประสิทธิภาพยิ่งขึ้น
    ตลอดจนให้คำแนะนำแก่ฝ่ายจัดการเพื่อปรับปรุงและแก้ไขตามควรแก่กรณี
    พร้อมกับติดตามผลการปรับปรุงและแก้ไขอย่างต่อเนื่อง

5.  ติดตามผลการตรวจสอบเรื่องสิทธิอันบริษัทฯ ควรได้รับจากทางราชการ
    ที่เนื่องมาจากงานรับจ้างต่อเรือ

6.  ร่วมพิจารณาและปรับปรุงโครงสร้างการเงินและสินเชื่อของบริษัทฯ
    ในคณะอนุกรรมการการเงิน ที่จัดตั้งขึ้นตามมติที่ประชุมคณะกรรมการจนงานแล้วเสร็จ

7.  ให้คำปรึกษาในเรื่องการจัดทำดัชนีที่ใช้วัดผลงาน (Key Performance Indicators)
    ซึ่งจะได้นำมาใช้เป็นประจำทุกปี

8.  พิจารณาเรื่องสำคัญที่ฝ่ายบริหารเสนอ คือ การขายทรัพย์สินของบริษัทฯ ได้แก่ อู่ลอย 1
    ที่ไม่สามารถทำประโยชน์ต่อกิจการได้ต่อไป และที่ดินว่างเปล่าซึ่งบริษัทฯ
    ไม่ได้ใช้ประโยชน์แต่อย่างใด และการเข้าร่วมลงทุนในบริษัท อู่เรือ มารีน แอ็คมีไทย จำกัด
    ในฐานะที่เป็นผู้ถือหุ้นจำนวน 25 % ของทุนจดทะเบียน

9.  มอบนโยบายให้ฝ่ายจัดการประมวลระบบการควบคุมภายใน การจัดทำสัญญาณเตือนภัยล่วงหน้า
    และระบบบริหารความเสี่ยงบริษัทและบริษัทย่อยทุกบริษัท
    เพื่อนำมาพิจารณาทบทวนความเหมาะสม และให้สอดคล้องกับความเสี่ยงด้านต่างๆ
    ของแต่ละบริษัท

10. พบกับผู้สอบบัญชีอิสระ ได้รับรายงานที่แสดงความพอใจในด้านระบบบัญชีและการควบคุมภายใน

11. พิจารณาเสนอแต่งตั้งผู้สอบบัญชีประจำปี 2546 และกำหนดค่าตอบแทน

นอกจากนั้น กรรมการของคณะกรรมการตรวจสอบได้ผ่านการอบรมโครงการ Directors
Certification Program (DCP) จากสมาคมส่งเสริมสถาบันกรรมการบริษัทไทย
จนครบทุกท่านแล้ว และกรรมการผู้จัดการก็ได้ผ่านการอบรมนี้แล้วเช่นเดียวกัน

คณะกรรมการตรวจสอบมีความเห็นว่าการดำเนินงานของบริษัทฯในปี 2546
เป็นไปตามระบบการควบคุมภายในที่ดีเพียงพอ และมีการปรับปรุงในทางที่ดียิ่งขี้น
สอดคล้องกับความเห็นของผู้สอบบัญชีอิสระ

คณะกรรมการตรวจสอบจะรายงานผลการประชุมและกิจการต่างๆ
ที่ได้ดำเนินการต่อที่ประชุมคณะกรรมการบริษัทฯ เป็นประจำเช่นที่เคยปฏิบัติมา

 

นางวรรณพร วีรวรรณ

ประธานกรรมการตรวจสอบ